Ezután, mivel nem tudtak közelebb menni a parthoz a tömör jég miatt, északról megkerülték a jeget és továbbhaladtak kelet felé. Átszelték azt a tengert, melyet később Bellingshausenről neveztek el, és behatoltak a Drake-átjáróba. Itt a William Smith által felfedezett „Új-Shetlandet” keresték. Megtalálván a keresett földet, megállapították, hogy az egy szigetlánc, ami a Drake-átjárótól kelet-északkeletre, 600 km-nyire nyúlik el, és később a Déli-Shetland-szigetek nevet adták neki, egyes szigeteinek pedig részben orosz neveket adtak a napóleoni háborúk emlékére: Berezina, Borogyino, Waterloo, Lipcse, Malojaroszlavec, Polock, Szmolenszk, a szigetek északkeleti csoportjában lévő szigeteknek pedig orosz haditengerészek neveit adták: Mihajlov, Mordvinov, Rozsnov és Siskov.